Só raak plundery klein ondernemings | Netwerk24
Deur Nico Gous 02 Augustus 2021 15:13
Amper nege uit tien (89%) van die ondernemings wat onder die onlangse oproer in Gauteng en KwaZulu-Natal deurgeloop het, was klein en mediumgrootte ondernemings.
Dít is volgens navorsing wat BeyondCOVID, 'n organisasie sonder winsbejag, Maandag bekend gemaak het.
Hulle het ook bevind:
Slegs 6% van die ondernemings wat geraak is, het al na normaal teruggekeer;
Byna die helfte (44%) van die ondernemings het tydelik gesluit en 7% het permanent gesluit;
46% van die ondernemings het geen versekering nie;
10% van personeellede is afgedank; en
8% van die ondernemings se persele is vernietig.
Die data is gegrond op 1 070 antwoorde van informele, mikro-, klein en groot ondernemings.
Die organisasie glo dit is 'n verdere knou vir Suid-Afrika en dat dié ondernemings sowat R16 miljard bedryfsfinansiering benodig om te herstel.
Gerhard Pelser, mede-eienaar van die Bargain Basket-kleinhandelwinkel in Durban, was een van die kleinsake-eienaars wat in die plundery deurgeloop het. Foto: Rapport
Volgens pres. Cyril Ramaphosa is 330 mense in die oproer in die twee provinsies dood en die beraamde skade aan die KwaZulu-Natalse se ekonomie is sowat R20 miljard.
Dit is 'n verdere terugslag vir moontlike werkskepping terwyl Suid-Afrika tans onder 'n rekordhoë werkloosheidkoers van 32,6% gebuk gaan.
Lings Naidoo van Redflank wat die meningsopname namens BeyondCOVID gedoen het, het Maandag in 'n verklaring gesê die skade wat betogers aan eiendom aangerig het, was omvangryk.
Hulle beraam daar is sowat R126 miljard se skade aangerig, volgens die antwoorde wat hulle gekry het, en dat dit ondernemings vyf tot agt maande kan neem om te herstel.
Die opname het 'n 59%-afname in inkomste gesien sedert die betogings.
Groter maatskappye het aangedui hulle is in 'n beter posisie as kleiner ondernemings danksy beter versekering, met 73% wat sê hulle het 'n vorm van dekking.
Die sektore wat die meeste geraak is, is kleinhandel, verblyf, die kosbedryf, gesondheids- en maatskaplike dienste.
"Die onrus het nie net ondernemings geraak nie, maar ook die verskaffing van gesondheidsorg," het Naidoo gesê.